**ТАНИЛЦУУЛГА**

*Зөвшөөрлийн тухай хуульд бусад хууль тогтоомжийг нийцүүлэн давхардал, хийдэл, зөрчлийг арилгах зорилгоор боловсруулсан хуулийн тогтоомжийн төслийн талаар*

**Нэг.Хуулийн төсөл боловсруулах хэрэгцээ, шаардлагын талаар**

Улсын Их Хурлаас 2022 оны 6 дугаар сарын 17-ны өдөр Зөвшөөрлийн тухай хууль /Шинэчилсэн найруулга/-ийг баталсан бөгөөд уг хууль 2023 оны 1 дүгээр сарын 1-ний өдрөөс эхлэн хүчин төгөлдөр үйлчилж эхэлнэ.

Зөвшөөрлийн тухай хуулийг баталсантай холбогдуулан Улсын Их Хурлын 2022 оны 6 дугаар сарын 17-ны өдрийн 35 дугаар тогтоолын 1 дэх заалтаар “Зөвшөөрлийн харилцааг зохицуулж байгаа хууль тогтоомж, захиргааны хэм хэмжээний акт болон Улсын тэмдэгтийн хураамжийн тухай хууль, Хэмжил зүйн тухай хуулийг Зөвшөөрлийн тухай хууль /Шинэчилсэн найруулга/-тай нийцүүлэх чиглэлээр хуулийн давхардал, хийдэл, зөрчлийг арилгах, холбогдох хуулийн төслийг Хууль тогтоомжийн тухай хуульд заасан журмын дагуу боловсруулж, Улсын Их Хуралд өргөн мэдүүлэх”-ийг Засгийн газарт даалгасан.

Зөвшөөрлийн тухай хуулийн 1.3 дугаар зүйлийн 2-т “Монгол Улсад зөвшөөрөлтэйгөөр эрхлэх үйл ажиллагааны жагсаалт, зөвшөөрөл олгох эрх бүхий этгээдийг энэ хуулиар зохицуулна” гэж, мөн зүйлийн 3-т “Хуулиар зөвшөөрөлтэйгөөр эрхлэх үйл ажиллагааг эрхлэх, эсхүл байгалийн баялаг, төрийн нийтийн өмчийг хязгаартайгаар ашиглахад зөвшөөрөл олгох, сунгах, түдгэлзүүлэх, сэргээх, хүчингүй болгох харилцааг тухайлсан хуулиар зохицуулснаас бусад харилцааг энэ хуулиар зохицуулна” гэж заасан.

Түүнчлэн тус хуулиар хүн, хуулийн этгээд хуулиар хориглосон болон зөвшөөрөлтэй эрхлэхээр зааснаас бусад төрлийн үйл ажиллагааг хууль тогтоомжид нийцүүлэн чөлөөтэй эрхлэх эрхийг баталгаажуулж, улмаар төрийн байгууллага, албан тушаалтан хуульд зааснаас бусад тохиолдолд аливаа үйл ажиллагаатай холбоотой зөвшөөрөл, лиценз, бүртгэл явуулахыг хориглосон.

Иймд зөвшөөрөл олгох харилцааг зохицуулж байгаа хууль тогтоомж хоорондын зөрчил, давхардал, хийдлийг арилгах хүрээнд Стандарчлал, техникийн зохицуулалт, тохирлын үнэлгээний итгэмжлэлийн тухай, Хэмжил зүйн тухай, Улсын тэмдэгтийн хураамжийн тухай хууль болон холбогдох бусад хуульд нэмэлт, өөрчлөлт оруулах нийт 89 хуулийн төсөл, 1 Улсын Их Хурлын тогтоолын төслийг тус тус боловсрууллаа. /Хавсралтаар жагсаалтыг оруулав/

Түүнчлэн эрх зүйн шинэчлэл, төрийн захиргааны байгууллагын бүтцийг өөрчлөлттэй уялдуулан Зөвшөөрлийн тухай хуульд нэмэлт, өөрчлөлт оруулах тухай хуулийн төслийг боловсруулсан.

Хууль тогтоомжийн тухай хуулийн 24 дүгээр зүйлийн 24.2 дахь хэсэгт “Хуулийн давхардал, хийдэл, зөрчлийг арилгах зорилгоор хэд хэдэн хуульд нэгэн зэрэг өөрчлөлт оруулах хуулийн төслийг Засгийн газар санаачлан боловсруулж, Улсын Их Хуралд өргөн мэдүүлж болно” гэж заасны дагуу хуулийн төслийг боловсруулсан.

Хуулийн төслийг боловсруулахад холбогдох яам, төрийн захиргааны байгууллага, түүнчлэн зөвшөөрөл олгох бусад эрх бүхий этгээд буюу Монголбанк, Санхүүгийн зохицуулах хороо гэх мэт Засгийн газрын бус байгууллагын оролцоог хангаж, нутгийн захиргааны болон өөрөө удирдах байгууллага болон холбогдох нийтийн эрх зүйн хуулийн этгээд, мэргэжлийн холбоодтой хамтран ажилласан болно.

**Хоёр.Стандартчилал, техникийн зохицуулалт, тохирлын үнэлгээний итгэмжлэлийн тухай хуульд оруулах нэмэлт, өөрчлөлтийн талаар:**

Зөвшөөрлийн зорилго, эрсдэлийн түвшин зэргийг харгалзан тавигдах нөхцөл, шаардлагыг стандартаар тогтоож, заавал мөрдүүлэх нөхцөлийг хангах зорилгоор 91 төрлийн тусгай зөвшөөрөл, 8 төрлийн энгийн зөвшөөрлөөр эрхлэх үйл ажиллагааны стандартыг тусгайлан баталж мөрдүүлэхээр хуульд нэмэлт оруулсан.

Мөн зөвшөөрөлд тавигдах шаардлагыг тодорхойлохдоо Монгол Улсын стандарт, техникийн зохицуулалтад нийцүүлэх чиглэлээр холбогдох зохицуулалтыг тухайлсан хууль тус бүрд нэмж тусгахад анхаарсан болно.

**Гурав.Зөвшөөрлийн тухай хуульд оруулах нэмэлт, өөрчлөлтийн талаар:**

Хуулийн хэрэгжилтийн үр нөлөөг дээшлүүлэх, зохицуулалтын давхардал, хийдлийг арилгах зорилгоор Зөвшөөрлийн тухай хуулийн 8.1 дүгээр зүйлийн          4.1, 13.6-д заасан 2 тусгай зөвшөөрөл, 8.2 дугаар зүйлийн 5.2, 7.2, 10.6-д заасан       3 энгийн зөвшөөрлийг хасч, мөн 2 тусгай зөвшөөрлийг энгийн зөвшөөрлийн ангилалд шилжүүлсэн.

Эрх зүйн шинэчлэл болон салбарын үйл ажиллагааны эрсдэлийн онцлогийг харгалзан харилцаа холбооны болон байгаль орчны чиглэлээр тус бүр 2, уул уурхай болон эрүүл мэндийн чиглэлээр тус бүр 1 үйл ажиллагааг зөвшөөрөлтэй эрхлэхээр хуулийн төсөлд нэмэлт оруулсан.

Мөн төрийн бүтээмж, цахим шилжилтийн бодлогод нийцүүлэн зөвшөөрөл олгох, сунгах болон цуцлах шийдвэр төдийгүй ажиллагааны үе шат, явцын талаарх мэдээллийг иргэн, аж ахуйн нэгжид цахим хэлбэрээр ил тод, нээлттэй хүргэх, мэдээллийг нэг цэгээс авах боломжийг бүрдүүлэх талаар эрх бүхий этгээдийн үүргийг тодруулж, зарим төрлийн зөвшөөрөлд тавигдах шаардлага, зөвшөөрөл олгох нөхцөлтэй холбоотой нэмэлт зохицуулалтыг тусгасан болно.

**Дөрөв.Улсын тэмдэгтийн хураамжийн тухай хуульд оруулах нэмэлт, өөрчлөлтийн талаар:**

Хуульд заасан зөвшөөрөл олгохтой холбоотой улсын тэмдэгтийн хураамжийн хэмжээг зөвшөөрлийн ангилал, хяналтын нөхцөлтэй уялдуулан шинэчилсэн.

Түүнчлэн зөвшөөрөл олгох, сунгахтай холбоотой хураах улсын тэмдэгтийн хураамжийн зорилгыг харгалзан улсын тэмдэгтийн хураамжийг урьдчилан төлсөн байхыг шаарддаг, зөвшөөрөл олгоогүй тохиолдолд хураамжийг буцаан олгодоггүй зэрэг хийдлийг өөрчлөх зохицуулалтыг тусгасан.

Өөрөөр хэлбэл, эрх бүхий байгууллага зөвшөөрөлтэй холбоотой хүсэлт, өргөдлийг хүлээн авахдаа улсын тэмдэгтийн хураамж төлөхийг шаардахгүй бөгөөд зөвхөн зөвшөөрөл олгосон, эсхүл сунгасан тохиолдолд хураамж төлөх хязгаарлалтыг хуульчилж, зарим төрлийн зөвшөөрөл олгох, сунгахтай холбоотой хураамжийн хэмжээг шинэчлэн тогтоосон.

**Тав.Бусад хуульд оруулах нэмэлт, өөрчлөлтийн талаар:**

Салбарын бусад хуулиар зохицуулж байгаа зөвшөөрлийн төрөл, ангиллыг Зөвшөөрлийн тухай хуулийн 8.1, 8.2 дугаар зүйлд нийцүүлж, жагсаалтад багтаагүй боловч тухайлсан хуульд заасан зөвшөөрөл болон эрх олгох зохицуулалтыг хүчингүй болгон зохицуулсан.

Зөвшөөрөл эзэмшигчид тавигдах нөхцөл, шаардлагыг хэт ерөнхий, эсхүл оновчгүй байдлаар тогтоосон, түүнчлэн байгууллагын хүрээний дүрэм, журмаар зөвшөөрөл олгох харилцааг зохицуулж, хуулиас гадуур хүний эрхийг хязгаарладаг зөрчлийг арилгахад анхаарсан.

Өөрөөр хэлбэл, салбарын хуульд зөвшөөрөл олгох харилцаатай холбоотой захиргааны хэм хэмжээний акт батлах  эрх олгосон зохицуулалтыг хүчингүй болгож, зөвшөөрөл олгох эрх бүхий этгээдийн хариуцлагыг нэмэгдүүлж, ил тод, нээлттэй байдлыг хангах зорилгоор зөвшөөрөл олгох процесс ажиллагааны журам болон хугацаатай холбоотой зохицуулалтыг Зөвшөөрлийн тухай хуулийн 1.5 дугаар зүйлд заасан зарчимд нийцүүлсэн нэмэлт, өөрчлөлтийг холбогдох хуульд тусгасан.

Хуулийн төсөл нь Хууль тогтоомжийн тухай хуулийн 12 дугаар зүйлийн 12.2.24-т заасны дагуу давхардал, хийдэл, зөрчлийг арилгах зорилгоор боловсруулагдсан тул мөн хуулийн 14 дүгээр зүйлийн 14.1 дэх хэсэгт заасан үнэлгээ, тооцооллыг тусгайлан хийх, мөн хуулийн 38.8-д заасны дагуу олон нийтийн хэлэлцүүлэг зохион байгуулсан байхыг шаардахгүй болно.

---o0o---

Хавсралт

**Зөвшөөрлийн тухай хууль /Шинэчилсэн найруулга/-д нийцүүлэн хуулийн давхардал, хийдэл, зөрчлийг арилгах зорилгоор боловсруулсан Стандартчилал, техникийн зохицуулалт, тохирлын үнэлгээний тухай хуульд нэмэлт, өөрчлөлт оруулах тухай, Хэмжил зүйн тухай хуульд нэмэлт, өөрчлөлт оруулах тухай болон бусад хууль тогтоомжийн төсөл**

|  |  |
| --- | --- |
| **Д/д** | **Хууль тогтоомжийн төслийн нэр** |
| 1 | Стандартчилал, техникийн зохицуулалт, тохирлын үнэлгээний итгэмжлэлийн тухай хуульд нэмэлт оруулах тухай |
| 2 | Хэмжил зүйн тухай хуульд нэмэлт, өөрчлөлт оруулах тухай |
| 3 | Авто замын тухай хуульд нэмэлт, өөрчлөлт оруулах тухай |
| 4 | Автотээврийн тухай хуульд өөрчлөлт оруулах тухай |
| 5 | Агаарын тухай хуульд нэмэлт, өөрчлөлт оруулах тухай |
| 6 | Ажиллах хүчний шилжилт хөдөлгөөний тухай хуульд өөрчлөлт оруулах тухай |
| 7 | Амьтны тухай хуульд нэмэлт, өөрчлөлт оруулах тухай |
| 8 | Архив, албан хэрэг хөтлөлтийн тухай хуульд өөрчлөлт оруулах тухай |
| 9 | Аудитын тухай хуулийн зарим заалтыг хүчингүй болсонд тооцох тухай |
| 10 | Ашигт малтмалын тухай хуульд нэмэлт, өөрчлөлт оруулах тухай |
| 11 | Байгалийн ургамлын тухай хуульд нэмэлт, өөрчлөлт оруулах тухай |
| 12 | Байгаль орчинд нөлөөлөх байдлын үнэлгээний тухай хуульд нэмэлт оруулах тухай |
| 13 | Байгаль орчныг хамгаалах тухай хуульд өөрчлөлт оруулах тухай |
| 14 | Банк бус санхүүгийн үйл ажиллагааны тухай хуульд өөрчлөлт оруулах тухай |
| 15 | Банкны тухай хуульд нэмэлт, өөрчлөлт оруулах тухай |
| 16 | Барилгын тухай хуульд нэмэлт, өөрчлөлт оруулах тухай |
| 17 | Биеийн тамир, спортын тухай хуульд өөрчлөлт оруулах тухай |
| 18 | Боловсролын тухай хуульд нэмэлт, өөрчлөлт оруулах тухай |
| 19 | Гаалийн тухай хуульд нэмэлт оруулах тухай |
| 20 | Гадаадын иргэний эрх зүйн байдлын тухай хуульд нэмэлт оруулах тухай |
| 21 | Газрын тосны бүтээгдэхүүний тухай хуульд нэмэлт, өөрчлөлт оруулах тухай |
| 22 | Газрын тухай хуульд нэмэлт, өөрчлөлт оруулах тухай |
| 23 | Газрын хэвлийн тухай хуульд нэмэлт, өөрчлөлт оруулах тухай |
| 24 | Галт зэвсгийн тухай хуульд нэмэлт, өөрчлөлт оруулах тухай |
| 25 | Галын аюулгүй байдлын тухай хуульд өөрчлөлт оруулах тухай |
| 26 | Гамшгаас хамгаалах тухай хуульд нэмэлт, өөрчлөлт оруулах тухай |
| 27 | Генетик нөөцийн тухай хуульд нэмэлт, өөрчлөлт оруулах тухай |
| 28 | Геодези, зураг зүйн тухай хуульд нэмэлт, өөрчлөлт оруулах тухай |
| 29 | Гэрээт харуул хамгаалалтын тухай хуульд нэмэлт, өөрчлөлт оруулах тухай |
| 30 | Даатгалын мэргэжлийн оролцогчийн тухай хуульд өөрчлөлт оруулах тухай |
| 31 | Даатгалын тухай хуульд өөрчлөлт оруулах тухай |
| 32 | Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай |
| 33 | Зар сурталчилгааны тухай хуульд өөрчлөлт оруулах тухай |
| 34 | Зөвшөөрлийн тухай хуульд нэмэлт, өөрчлөлт оруулах тухай |
| 35 | Зөрчил шалган шийдвэрлэх тухай хуульд нэмэлт оруулах тухай |
| 36 | Зөрчлийн тухай хуульд өөрчлөлт оруулах тухай |
| 37 | Зэвсэгт хүчний тухай хуульд нэмэлт оруулах тухай |
| 38 | Зээлийн мэдээллийн тухай хуульд нэмэлт, өөрчлөлт оруулах тухай |
| 39 | Иргэний нисэхийн тухай хуульд өөрчлөлт оруулах тухай |
| 40 | Кадастрын зураглал ба газрын кадастрын тухай хуульд нэмэлт, өөрчлөлт оруулах тухай |
| 41 | Кибер аюулгүй байдлын тухай хуульд нэмэлт оруулах тухай |
| 42 | Кино урлагийг дэмжих тухай хуульд нэмэлт, өөрчлөлт оруулах тухай |
| 43 | Мал, амьтны эрүүл мэндийн тухай хуульд өөрчлөлт оруулах тухай |
| 44 | Малын генетик нөөцийн тухай хуульд нэмэлт, өөрчлөлт оруулах тухай |
| 45 | Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд нэмэлт оруулах тухай |
| 46 | Монгол Улсын хилийн тухай хуульд нэмэлт, өөрчлөлт оруулах тухай |
| 47 | Музейн тухай хуульд нэмэлт, өөрчлөлт оруулах тухай |
| 48 | Мэргэжлийн боловсрол, сургалтын тухай хуульд нэмэлт, өөрчлөлт оруулах тухай |
| 49 | Ойн тухай хуульд нэмэлт, өөрчлөлт оруулах тухай |
| 50 | Онцгой албан татварын тэмдгийн тухай хуульд нэмэлт оруулах тухай |
| 51 | Өргөн нэвтрүүлгийн тухай хуульд нэмэлт, өөрчлөлт оруулах тухай |
| 52 | Өрсөлдөөний тухай хуульд нэмэлт, өөрчлөлт оруулах тухай |
| 53 | Радио долгионы тухай хуульд нэмэлт, өөрчлөлт оруулах тухай |
| 54 | Согтууруулах ундааны эргэлтэд хяналт тавих, архидан согтуурахтай тэмцэх тухай хуульд нэмэлт, өөрчлөлт оруулах тухай |
| 55 | Соёлын өвийг хамгаалах тухай хуульд нэмэлт, өөрчлөлт оруулах тухай |
| 56 | Соёлын тухай хуульд өөрчлөлт оруулах тухай |
| 57 | Тамхины хяналтын тухай хуульд нэмэлт, өөрчлөлт оруулах тухай |
| 58 | Төмөр замын тээврийн тухай хуульд нэмэлт, өөрчлөлт оруулах тухай |
| 59 | Тусгай хамгаалалттай газар нутгийн тухай хуульд нэмэлт, өөрчлөлт оруулах тухай |
| 60 | Түгээмэл тархацтай ашигт малтмалын тухай хуульд нэмэлт, өөрчлөлт оруулах тухай |
| 61 | Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд нэмэлт, өөрчлөлт оруулах тухай |
| 62 | Улсын нисэхийн тухай хуульд өөрчлөлт оруулах тухай |
| 63 | Улсын тэмдэгтийн хураамжийн тухай хуульд нэмэлт, өөрчлөлт оруулах тухай |
| 64 | Ургамал хамгааллын тухай хуульд өөрчлөлт оруулах тухай |
| 65 | Усны тухай хуульд нэмэлт, өөрчлөлт оруулах тухай |
| 66 | Үйлдвэрлэл, технологийн паркийн эрх зүйн байдлын тухай хуульд нэмэлт, өөрчлөлт оруулах тухай |
| 67 | Үндэсний төлбөрийн системийн тухай хуульд нэмэлт, өөрчлөлт оруулах тухай |
| 68 | Үнэт цаасны зах зээлийн тухай хуульд нэмэлт, өөрчлөлт оруулах тухай |
| 69 | Хадгаламж, зээлийн хоршооны тухай хуульд өөрчлөлт оруулах тухай |
| 70 | Харилцаа холбооны тухай хуульд нэмэлт, өөрчлөлт оруулах тухай |
| 71 | Химийн хорт болон аюултай бодисын тухай хуульд нэмэлт, өөрчлөлт оруулах тухай |
| 72 | Ховордсон амьтан, ургамал, тэдгээрийн гаралтай эд зүйлийн гадаад худалдааг зохицуулах тухай хуульд нэмэлт, өөрчлөлт оруулах тухай |
| 73 | Хог хаягдлын тухай хуульд нэмэлт, өөрчлөлт оруулах тухай |
| 74 | Хот байгуулалтын тухай хуульд нэмэлт, өөрчлөлт оруулах тухай |
| 75 | Хот, суурины ус хангамж, ариутгах татуургын ашиглалтын тухай хуульд нэмэлт, өөрчлөлт оруулах тухай |
| 76 | Хөрөнгийн үнэлгээний тухай хуулийн зарим заалтыг хүчингүй болсонд тооцох тухай |
| 77 | Хөрөнгө оруулалтын сангийн тухай хуульд өөрчлөлт оруулах тухай |
| 78 | Хөрөнгө оруулалтын тухай хуульд өөрчлөлт оруулах тухай |
| 79 | Хувийн хамгаалалтын тухай хуульд нэмэлт, өөрчлөлт оруулах тухай |
| 80 | Хувиргасан амьд организмын тухай хуульд нэмэлт, өөрчлөлт оруулах тухай |
| 81 | Хүнсний бүтээгдэхүүний аюулгүй байдлыг хангах тухай зарим хэсгийг хүчингүй болсонд тооцох тухай |
| 82 | Хүнсний тухай хуульд нэмэлт, өөрчлөлт оруулах тухай |
| 83 | Хүүхэд харах үйлчилгээний тухай хуульд нэмэлт, өөрчлөлт оруулах тухай |
| 84 | Цахим гарын үсгийн тухай хуульд нэмэлт, өөрчлөлт оруулах тухай |
| 85 | Цөмийн энергийн тухай хуульд нэмэлт, өөрчлөлт оруулах тухай |
| 86 | Шуудангийн тухай хуульд нэмэлт, өөрчлөлт оруулах тухай |
| 87 | Эм, эмнэлгийн хэрэгслийн тухай хуульд нэмэлт, өөрчлөлт оруулах тухай |
| 88 | Эрүүл мэндийн тухай хуульд нэмэлт, өөрчлөлт оруулах тухай |
| 89 | Эрчим хүчний тухай хуульд нэмэлт, өөрчлөлт оруулах тухай |
| 90 | "Тогтоолын хавсралтад нэмэлт, өөрчлөлт оруулах тухай" Улсын Их Хурлын тогтоолын төсөл |

---о0о---